b'\n_START_ARTICLE_\nVinko M\xc3\xb6derndorfer\n_START_SECTION_\n\xc5\xbdivljenjepis\n_START_PARAGRAPH_\nVinko M\xc3\xb6derndorfer se je rodil 22. septembra 1958 v Celju, kjer je kon\xc4\x8dal gimnazijo pedago\xc5\xa1ke smeri. \xc5\xa0tudij je nadaljeval na Akademiji za gledali\xc5\xa1\xc4\x8de, radio, film in televizijo (AGRFT), kjer je diplomiral leta 1982 iz gledali\xc5\xa1ke in radijske re\xc5\xbeije s predstavo Snuba\xc4\x8d A. P. \xc4\x8cehova. _NEWLINE_Po kon\xc4\x8dani akademiji je pri\xc4\x8del z delom v slovenskih gledali\xc5\xa1\xc4\x8dih. Hkrati pa je prevzel umetni\xc5\xa1ko vodenje gledali\xc5\xa1\xc4\x8da Glej. _NEWLINE_Delal je kot gledali\xc5\xa1ki re\xc5\xbeiser nadaljeval v slovenskih gledali\xc5\xa1\xc4\x8dih, kjer je do leta 2010 zre\xc5\xbeiral 90 predstav. V svojem re\xc5\xbeijskem iskanju se je spoprijel z vsemi gledali\xc5\xa1kimi zvrstmi, stili in \xc5\xbeanri.  _NEWLINE_Leta 2003 je postal docent gledali\xc5\xa1ke re\xc5\xbeije. Deloval je kot gledali\xc5\xa1ki re\xc5\xbeiser, ob tem pa tudi kot radijski, filmski in televizijski re\xc5\xbeiser. V televizijskem mediju je re\xc5\xbeiral predvsem TV igre in dokumentarne TV filme po svojih scenarijih. Leta 2003 je po svojem romanu posnel prvi celove\xc4\x8derni film Predmestje, ki je na mednarodnih festivalih prejel \xc5\xa1tevilne nagrade. _NEWLINE_Leta 1983 se je pridru\xc5\xbeil Dru\xc5\xa1tvu slovenskih pisateljev. Je tudi \xc4\x8dlan Zdru\xc5\xbeenja dramskih umetnikov Slovenije in slovenskega PEN centra. Leta 2016 je prevzel funkcijo predsednika upravnega odbora Pre\xc5\xa1ernovega sklada.  _NEWLINE_Svojo literarno pot je za\xc4\x8del kot pesnik v drugi polovici sedemdesetih let. Od leta 1981 do leta 2006 je v knji\xc5\xbeni obliki objavil 30 del s podro\xc4\x8dja proze, poezije, dramatike in esejistike, zre\xc5\xbeiral okoli 70 gledali\xc5\xa1kih in opernih predstav, 12 TV iger in dokumentarnih filmov. Pisal je tudi pesni\xc5\xa1ke zbirke in zgodbe za otroke. Med bolj znanimi so zgodbe Muc Langus & \xc4\x8darovni\xc4\x8dka Gajka, Potovanje muca Langusa & \xc4\x8darovni\xc4\x8dke Gajke, Vrnitev muca Langusa & \xc4\x8darovni\xc4\x8dke Gajke. Od leta 1989 je za radio napisal prek 80 radijskih iger, izmed katerih so bile mnoge odigrane tudi v tujini (Nem\xc4\x8dija, Italija, \xc4\x8ce\xc5\xa1ka, Slova\xc5\xa1ka, Hrva\xc5\xa1ka). Vzporedno je svoja literarna in strokovna dela objavljal doma in v vseh slovenskih revijah. V svojih strokovnih razmi\xc5\xa1ljanjih se loteva predvsem podro\xc4\x8dja gledali\xc5\xa1ke re\xc5\xbeije, dramaturgije in igre.'